Δολοφονίες των Καπελώνη και Φουντούλη

Την 1η Νοεμβρίου 2013 δυο άτομα άγνωστης ταυτότητας επιτέθηκαν στα γραφεία της Χρυσής Αυγής στο Νέο Ηράκλειο ανοίγοντας πυρ εναντίον τεσσάρων ατόμων που τα φρουρούσαν, με αποτέλεσμα το θανάσιμο τραυματισμό δύο, του Μανώλη Καπελώνη και του Γιώργου Φουντούλη και τον σοβαρό τραυματισμό ενός από τους τέσσερεις. Την ευθύνη για την επίθεση ανέλαβε η πρωτοεμφανιζόμενη ακροαριστερή τρομοκρατική οργάνωση Μαχόμενες Λαϊκές Επαναστατικές Δυνάμεις. Η Αντιτρομοκρατική Υπηρεσία ανέλαβε τη διερεύνηση της υπόθεσης. Στις 22 Ιανουαρίου 2014, οι δράστες της επίθεσης, μαζί με άλλους τρεις τρομοκράτες, επικηρύχθηκαν με 1 εκατομμύριο ευρώ από την ελληνική κυβέρνηση, μέχρι σήμερα όμως παραμένουν ασύλληπτοι. Η δολοφονική επίθεση προκάλεσε διεθνές ενδιαφέρον.

 Χρονικό της επίθεσης 

Το Νοέμβριο του 2013 η Χρυσή Αυγή εγκαινίασε τα γραφεία της στο Νέο Ηράκλειο. Επρόκειτο για το δεύτερο μεγαλύτερο κτίριο της οργάνωσης στην Αττική και κέντρο της δράσης της στα βόρεια προάστια της Αθήνας.

Σύμφωνα με μαρτυρίες δύο άτομα που επέβαιναν σε μηχανή τύπου Honda, φορώντας άσπρο και μαύρο κράνος, προσέγγισαν τα γραφεία και στάθμευσαν έξω από ένα γειτονικό κατάστημα. Ο συνεπιβάτης της μηχανής φέρεται να κατέβηκε από το δίκυκλο και αφού πλησίασε τα θύματα, άνοιξε πυρ εναντίον τεσσάρων ατόμων που βρίσκονταν εκείνη την ώρα έξω από τα γραφεία. Οι αξιωματικοί της Αντιτρομοκρατικής περισυνέλεξαν 12 κάλυκες διαμέτρου 9 χιλιοστών από πιστόλι μάρκας Zastava. Ο δράστης επέστρεψε στη μηχανή και με τον συνεπιβάτη του εξαφανίστηκαν, αναπτύσσοντας ταχύτητα. Μαρτυρίες αναφέρουν ότι σε απόσταση 25 μέτρων από το σημείο της επίθεσης ήταν σταθμευμένο ένα ακόμη αυτοκίνητο, το οποίο φέρεται ως ένα σημείο να συνόδευσε τη μηχανή, ακολουθώντας την ίδια πορεία. Εξετάζεται το ενδεχόμενο ο Καπελώνης και ο Φουντούλης να μην ήταν θύματα τυφλής επίθεσης αλλά συγκεκριμένοι στόχοι καθώς κυκλοφορούσαν οι φωτογραφίες τους λόγω της θέσης που κατείχαν στην τοπική οργάνωση της Χρυσής Αυγής.

Ο Φουντούλης πέθανε επιτόπου, ο Καπελώνης εξέπνευσε λίγο αργότερα κατά την μεταφορά του στο ασθενοφόρο, ενώ το τρίτο θύμα, ο Αλέξανδρος Γέροντας που τραυματίστηκε στην προσπάθεια του να ξεφύγει από τους δράστες, υποβλήθηκε σε πολλαπλό χειρουργείο (κάκωση σπλήνας, αποκατάσταση τραυματισμού στο στομάχι, ρήξη διαφράγματος και αιμορραγία στον πνεύμονα) στο Νοσοκομείο Γ. Γεννηματάς.

 Τα θύματα 
 Μανώλης Καπελώνης 
Ο Μανώλης (ή Μάνος) Καπελώνης ήταν 22 ετών, ζούσε στο Γαλάτσι και είχε σπουδάσει στο Κολλέγιο Αθηνών. Ο πατέρας του έχει διατελέσει πρόεδρος της ομοσπονδίας εργαζομένων στο ΥΠΕΧΩΔΕ ενώ την περίοδο της επίθεσης ήταν πρόεδρος του διοικητικού συμβουλίου της δημόσιας επιχείρησης ανέγερσης νοσοκομειακών μονάδων. Ο Καπελώνης ήταν από τα ενεργά μέλη του πυρήνα της Χρυσής Αυγής των βορείων προαστίων και υπήρξε επικεφαλής σε δράσεις μαζί με τον Γιώργο Φουντούλη. Η κηδεία του έγινε στις 4 Νοεμβρίου, στον Ιερό Ναό της Υπαπαντής στην Αρτέμιδα με την διακριτική παρουσία της ΕΛ.ΑΣ.  μετά από επιθυμία της οικογένειάς του να τελεστεί δίχως δημοσιογραφική κάλυψη. Τον Οκτώβριο του 2014 η οικογένεια του Καπελώνη κατέθεσε αίτηση ασφαλιστικών μέτρων κατά της Χρυσής Αυγής, ζητώντας να απαγορευτεί στο κόμμα η χρήση της εικόνας και του ονόματος του θύματος, διαφωνώντας με την πολιτική αξιοποίηση του νεκρού.

 Γιώργος Φουντούλης 
Ο Γιώργος Φουντούλης ήταν 27 ετών, ζούσε στο Νέο Ηράκλειο και είχε σπουδάσει φυσιοθεραπεία. Διατηρούσε σχέσεις και έπαιρνε μέρος σε εκδηλώσεις και δραστηριότητες της Χρυσής Αυγής. Κατά καιρούς συνέτρεχε στη φύλαξη των γραφείων της Χρυσής Αυγής στο Νέο Ηράκλειο, ενώ μαζί με τον Καπελώνη συμμετείχαν σε ενεργές δράσεις. Είχε πάρει μέρος σε εορτασμούς του χειμερινού ηλιοστασίου το Δεκέμβρη του 2012 μαζί με τον Ηλία Κασιδιάρη και άλλα μέλη της Χρυσής Αυγής, από την οποία δράση έντυπα κυκλοφόρησαν φωτογραφία τους με την πολεμική σημαία του Γ' Ράιχ.Ο Ηλίας Κασιδιάρης πάνω στο βουνό για τη νέα Χρυσή Αυγή [εικόνες]  Πηγή: Ο Ηλίας Κασιδιάρης πάνω στο βουνό για τη νέα Χρυσή Αυγή [εικόνες] , ανακτήθηκε στις 25/6/2014 Σε διαδικτυακή εκπομπή της ΧΑ ο Κασιδιάρης ισχυρίστηκε ότι η φωτογραφία με την σημαία του Γ' Ράιχ είναι προϊόν φωτομοντάζ και εμφάνισε ως αυθεντική μια όπου στη θέση της σημαίας της Βέρμαχτ με τη σβάστικα βρίσκεται μια σημαία με τον κέλτικο σταυρό, που χρησιμοποιείται από νεοναζιστικές οργανώσεις ως υποκατάστατο της σβάστικας. Παράλληλα ο Κασιδιάρης ανακοίνωσε ότι θα καταθέσει μηνύσεις για πλαστογραφία, κάτι που δεν έγινε, ενώ οι δικηγόροι της πολιτικής αγωγής στη δίκη ενάντια στη Χρυσή Αυγή απάντησαν ότι η φωτογραφία που κυκλοφόρησε στις εφημερίδες είναι αυθεντική και αποτελεί μέρος της δικογραφίας καθώς ήταν αποθηκευμένη σε υπολογιστή στελέχους της ΧΑ. Η φωτογραφία με τον Κασιδιάρη να κρατάει τη σημαία της Βέρμαχτ βρέθηκε αποθηκευμένη στο κινητό του τηλέφωνο και τον Ιούνιο του 2018 προβλήθηκε στη δίκη της Χρυσής Αυγής.

Η κηδεία του Φουντούλη έγινε στις 4 Νοεμβρίου, στον Ιερό Ναό του Αγίου Γεωργίου στο Παλαιό Ηράκλειο και παρέστησαν πλήθος πολιτών αλλά και βουλευτών της Χρυσής Αυγής. Εκατοντάδες πολίτες φωναξαν «αθάνατος» και τραγουδώντας τον ελληνικό εθνικό ύμνο μέσω χειροκροτημάτων, ενώ μια ελληνική σημαία σκέπαζε το φέρετρό του.

Στις ευρωεκλογές που ακολούθησαν τη δολοφονία του Φουντούλη ο πατέρας του Λάμπρος Φουντούλης εξελέγη ευρωβουλευτής με τη Χρυσή Αυγή.καταστατικό ευρωβουλευτή - Λάμπρος Φουντούλης, Ελλάδα Λαϊκός Σύνδεσμος – Χρυσή Αυγή

 Αλέξανδρος Γέροντας 
Ο Αλέξανδρος Γέροντας τραυματίστηκε στην προσπάθεια του να ξεφύγει από τους δράστες, υποβλήθηκε σε πολλαπλό χειρουργείο (κάκωση σπλήνας, αποκατάσταση τραυματισμού στο στομάχι, ρήξη διαφράγματος και αιμορραγία στον πνεύμονα) στο Νοσοκομείο Γ. Γεννηματάς. Ήταν τότε 29 ετών και πατέρας ενός παιδιού.  Ο Γέροντας ανάρρωσε πλήρως και αργότερα διορίσθηκε ως μετακλητός υπάλληλος στη Βουλή από τον βουλευτή Χρήστο Παππά. Ο Αλέξανδρος Γέροντας παρέμεινε ως και τις Εθνικές Εκλογές του 2019 στην εν λόγω οργάνωση όπως και διέκοψε την οποιαδήποτε σχέση του με την Χρυσή Αυγή.

 Αντιδράσεις 
Μετά την επίθεση μέλη της ηγεσίας της Χρυσής Αυγής πρόβαλλαν μια φωτογραφία των δύο νεκρών, στην οποία ο ένας φορούσε μπλούζα της μάρκας PitBull στην οποία αναγράφεται μία τυπική φράση των Ναζί που δικάζονταν στις δίκες της Νυρεμβέργης.

Οι σελίδες του Καπελώνη και του Φουντούλη στα μέσα κοινωνικής δικτύωσης γέμισαν αμέσως από μηνύματα συμπαράστασης. Το γεγονός απασχολησε και διεθνή μέσα ενημέρωσης.

Η πολιτική ηγεσία και όλα τα πολιτικά κόμματα καταδίκασαν ομόφωνα τις δολοφονίες. Ο κυβερνητικός εκπρόσωπος Σίμος Κεδίκογλου δήλωσε ότι «οι δολοφόνοι, όποιοι και να είναι, θα αντιμετωπιστούν αμείλικτα από τη δημοκρατία, τη δικαιοσύνη και την ενωμένη ελληνική κοινωνία» Σε ψήφισμα καταδίκης προχώρησαν πολλοί δήμοι ψήφισμα καταδίκης της διπλής δολοφονίας Μανώλη Καπελώνη και Γιώργου Φουντούλη από το Δημοτικό Συμβούλιο Καλαμάτας, σε pdf καθώς και πολυάριθμοι δημόσιοι φορείς.Κίνηση Πανεπιστημιακής Αναβάθμισης, καταδίκη δολοφονίας Μανώλη Καπελώνη και Γιώργου Φουντούλή ΕΣΔΕΠ-ΚΙΠΑΝ

Η Χρυσή Αυγή τέλεσε τρισάγιο στη μνήμη του Καπελώνη και του Φουντούλη στο Νέο Ηράκλειο, στο οποίο συμμετείχαν χιλιάδες πολίτες. Στον τόπο της τελετής οι χρυσαυγίτες σχημάτισαν με κεριά ένα μαίανδρο και ένα ρουνικό σύμβολο που χρησιμοποιούνταν από αποκρυφιστές της Ναζιστικής Γερμανίας, τα χιτλερικά Τάγματα Εφόδου και σύγχρονους Γερμανούς νεοναζιστές. Στις ημέρες που ακολούθησαν τις δολοφονίες διοργανώθηκαν εκδηλώσεις μνήμης σε ελληνικές πόλεις καθώς και σε κάποιες χώρες του εξωτερικού. Επίσης, μερίδα οπαδών κάποιων ελληνικών και ξένων ποδοσφαιρικών ομάδων κρέμασαν πανό συμπαράστασης κατά τη διάρκεια αγώνων. Η Χρυσή Αυγή επίσης διεξήγαγε δράσεις συμπεριλαμβανομένων διανομών τροφίμων, δωρεές, αιμοδοσία και εκδήλωση με πορείες στη μνήμη των δύο μελών της.

Τον Ιούνιο του 2014 τα γραφεία της Χρυσής Αυγής στο Νέο Ηράκλειο έκλεισαν.

 Ευθύνη 
Την ευθύνη για την επίθεση ανέλαβε η πρωτοεμφανιζόμενη τρομοκρατική οργάνωση «Μαχόμενες Λαϊκές Επαναστατικές Δυνάμεις». Η ηλεκτρονική προκήρυξη βρισκόταν σε USB εντός φακέλου ο οποίος βρέθηκε  στο μνημείο πεσόντων στο Σκοπευτήριο της Καισαριανής στις 16 Νοεμβρίου. Η 18σέλιδη προκήρυξη έκανε λόγο για ένοπλη απάντηση στη δολοφονία του Παύλου Φύσσα. Η Χρυσή Αυγή ανταπάντησε στην ανακοίνωση με βαρειές εκφράσεις κατηγορώντας τους δολοφόνους ως ιδεολογικά εγκληματικά μέλη της ακροαριστεράς και επέρριψε ευθύνες στην κυβέρνηση.

Σε έγγραφο της Ελληνικής Αστυνομίας αναφέρεται ότι ο βαρυποινίτης Παναγιώτης Βλαστός μιλώντας σε συγγενικό του πρόσωπο δήλωσε ότι, αν και ο ίδιος δεν είχε ανάμειξη στη δολοφονία, γνώριζε τους δράστες και πως τα δύο λευκά κράνη που φορούσαν του ανήκαν.

Σύμφωνα με ρεπορτάζ, ένας αθλητικός παράγοντας, που βρέθηκε νεκρός στο Μενίδι το Σεπτέμβριο του 2015, είχε πληροφορήσει την αντιτρομοκρατική υπηρεσία σχετικά με την εμπλοκή στην επίθεση ενός 31χρονου, που είχε συλληφθεί παλιότερα για βομβιστική επίθεση σε αστυνομικό τμήμα και δολοφονήθηκε το Μάιο του 2014 στον Κορυδαλλό.

 Αναφορές 

Δολοφονιες των Καπελωνη και Φουντουλη
Κατηγορία:Δολοφονίες στην Ελλάδα
Κατηγορία:Πολιτικές δολοφονίες
Δολοφονιες των Καπελωνη και Φουντουλη